efsyn.gr

Την αναγκαιότητα συνοχής εντός της νομισματικής ένωσης υπογράμμισε κατά την ομιλία του στην Ακαδημία Αθηνών ο Μάριο Ντράγκι, ζητώντας πολιτικές για πραγματική σύγκλιση της Ελλάδας με την ευρωπαϊκή οικονομία.

Ο απερχόμενος πρόεδρος της ΕΚΤ βραβεύθηκε από την Ακαδημία Αθηνών και, κατά τη διάρκεια της ομιλίας του, υπογράμμισε ότι «η πραγματική σύγκλιση είναι σημαντική για τη συνοχή μιας νομισματικής ένωσης, οπότε είναι ζωτικής σημασίας να υπάρχουν οι κατάλληλες εθνικές και ευρωπαϊκές πολιτικές για να βοηθήσουν τις χώρες που έχουν πληγεί από την πρόσφατη κρίση, κυρίως την Ελλάδα, να συγκλίνουν».

Υπεραμύνθηκε της πολιτικής αρνητικών επιτοκίων και της ποσοτικής χαλάρωσης που υιοθέτησε η ΕΚΤ κατά τη διάρκεια της προεδρίας του, ενώ υποστήριξε ότι θα πρέπει «να εφαρμόζονται για μεγάλο χρονικό διάστημα»

Η ομιλία του είχε θέμα «Πολιτικές σταθεροποίησης σε μια νομισματική ένωση» και σε αυτή ο Ντράγκι υποστήριξε ότι όσοι είχαν ασκήσει κριτική στην ευρωζώνη έκαναν λάθος και αυτό αποδεικνύεται από τη σταθερότητα της ένωσης μετά από πολλά χρόνια κρίσης.

Συνεχίζοντας την… αυτοαποθέωσή του ο Ιταλός τραπεζίτης επισήμανε «πολλές χώρες και κυρίως η Ελλάδα, έχουν καταβάλει αξιοσημείωτες προσπάθειες για να ευημερήσουν ως μέλη της νομισματικής ένωσης. Έχουν πραγματοποιηθεί σημαντικές θεσμικές μεταρρυθμίσεις για την ενίσχυση της ευρωζώνης, ιδίως τη δημιουργία της τραπεζικής ένωσης και του Ευρωπαϊκού Μηχανισμού Σταθερότητας (ΕΜΣ). Σε κάθε περίπτωση, το ευρώ απεδείχθη ότι έφερε θετικά αποτελέσματα σε πολλούς τομείς, με αποτέλεσμα το ενιαίο νόμισμα είναι πιο δημοφιλές από ποτέ».

Αναφερόμενος στα συμπεράσματα που προέκυψαν από την πρόσφατη κρίση, ο επικεφαλής της ΕΚΤ κάλεσε τους πολιτικούς να διδαχθούν από τα μαθήματα του παρελθόντος, να μελετήσουν τις εμπειρίες άλλων και να αποφύγουν τους προβλέψιμους κινδύνους για το κοινό, μεταβάλλοντας σήμερα τις πολιτικές τους.

«Η νομισματική μας ένωση γεννήθηκε ελλιπής και, μέσα σε μια δεκαετία, αντιμετώπισε μια κρίση που λίγοι θα μπορούσαν να έχουν προβλέψει. Είναι κατανοητό ότι δεν ήταν έτοιμη. Γνωρίζουμε όμως τώρα τι χρειάζεται για να δοθεί σταθερότητα σε όλες τις χώρες και ξέρουμε από τι κινδυνεύουμε εάν ενεργήσουμε πολύ αργά για να σταθεροποιήσουμε την Ένωση συνολικά. Αυτό οδηγεί μόνο σε μια μεγαλύτερη περίοδο χαλαρών πολιτικών που διευκολύνουν την ανάπτυξη» ανέφερε χαρακτηριστικά.

Τον κ. Ντράγκι προλόγισε ο πρώην πρωθυπουργός και πρόεδρος της Ακαδημίας Αθηνών, Λουκάς Παπαδήμος.